Der blev ikke plads til den tidligere Aalborg Håndbold-profil Mads Mensah Larsen i den 16 mand store trup, som skal sikre Danmark guld ved VM i Qatar. Landstræner Gudmundur Gudmundsson offentliggjorde på et pressemøde fredag morgen, at den 23-årige bagspiller, som nu spiller i tyske Rhein-Neckar Löwen, indleder VM som reserve. - Det har været et svært valg. Men vi kan glæde os over at have en fuldt ud kvalificeret og topmotiveret reserve i truppen. Vi har nu to udskiftninger at gøre godt med og som enhver ved, står vi foran en lang og krævende turnering, siger landstræneren i en pressemeddelelse fra Dansk Håndbold Forbund. Mads Mensah Larsen, som spillede i Aalborg fra 2012 til 2014, kan således håbe på at komme i kamp for Danmark senere i turneringen. Danmark spiller åbningskamp mod Argentina fredag aften.

Opsummering:
Den tidligere profil i Aalborg Håndbold, Mads Mensah Larsen, er ikke en del af den trup, som det danske håndboldlandshold indleder VM med.